《蒙亭诗和张洵韵》
宋代·叶宗谔

我行几许踰沅湘，直抵八桂漓水旁。千山倒影摇溪光，秀色不借草木苍。

兹亭构胜俯回塘，野花风递罗绮香。岩前伏波航羽觞，一洗尘思生清凉。

疑有仙人白玉床，壶中景迥日月长。步此仙籁音琅琅，世间名利真毫芒。

此景不独冠南方，恨不筑室轻侯王。回首尘迹空渺茫，瞥去未必计非良。

其如樽酒情难忘，恍然一梦五云乡。

作者简介：叶宗谔，泰宁（今属福建）人。高宗建炎元年（一一二七）为户部郎中。三年，充江淮发运副使。四年，知鄂州（《建炎以来系年要录》卷一○、二二、三二）。绍兴元年（一一三一），知洪州。五年，知建康府。七年，迁江南西路转运使（同上书卷四二、八五、一一七）。